ДЗЯРЖАЎНАЯ ЎСТАНОВА АДУКАЦЫІ

“СІВІЦКІ НАВУЧАЛЬНА-ПЕДАГАГІЧНЫ КОМПЛЕКС

ДЗІЦЯЧЫ САД – БАЗАВАЯ ШКОЛА”

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

“ТЭКСТ ЯК СРОДАК ФАРМІРАВАННЯ КАМУНІКАТЫЎНАЙ

КАМПЕТЭНЦЫІ НАВУЧЭНЦАЎ ПРЫ ВЫКЛАДАННІ

БЕЛАРУСКАЙ МОВЫ Ў 7 – 9 КЛАСАХ”

Жаўток Наталля Генадзьеўна,

настаўнік беларускай мовы і літаратуры

І кваліфікацыйнай катэгорыі

**1. Інфармацыйны блок**

**1.1. Назва тэмы вопыту**

Тэкст як сродак фарміравання камунікатыўнай кампетэнцыі навучэнцаў пры выкладанні беларускай мовы ў 7 – 9 класах.

**1.2. Актуальнасць вопыту**

Жыццё кожнага чалавека праходзіць у пастаянных зносінах, таму фарміраванне камунікатыўных уменняў і навыкаў, якія змогуць забяспечыць эфектыўнасць зносін у розных накірунках дзейнасці чалавека, – неабходная ўмова сацыялізацыі навучэнцаў. Камунікатыўная кампетэнцыя мае вялікае значэнне ў жыцці чалавека: яна аказвае ўплыў на паспяховасць вучняў, ад яе залежыць мікраклімат у калектыве, яна з’яўляецца эфектыўным сродкам дабрабыту дзяцей у дарослым жыцці.

Фарміраванне камунікатыўнай кампетэнцыі навучэнцаў – адна з найважнейшых задач на сучасным этапе навучання. На практыцы я пераканалася, што вучням цяжка выказаць сваю думку, прааналізаваць ці стварыць тэкст, рабіць вывады, падзяліцца ўражаннямі ад прачытанага матэрыялу. Таму абагульненне вопыту з’яўляецца спробай адказаць на пытанне, як навучыць сённяшніх школьнікаў эфектыўным зносінам менавіта на беларускай мове, таму што для большасці з іх такой з’яўляецца руская мова. Як адзначае А. А. Лукашанец, “фактычна ў сённяшніх умовах беларуская мова – першая дзяржаўная мова Рэспублікі Беларусь – займае другараднае становішча ў моўнай сітуацыі” [2, с. 109 ].

 На маю думку, асаблівае месца ў фарміраванні камунікатыўнай кампетэнцыі навучэнцаў належыць працы з тэкстам, якая актывізуе дзейнасць вучняў, спрыяе развіццю здольнасці аналізаваць і рабіць высновы, уплывае на фарміраванне поглядаў сучаснага чалавека. “Праз тэкст чалавек выражае сябе як асобу. Тэксты служаць узорам і стымулам пабудовы самастойнага выказвання, дэманструюць функцыянаванне моўных адзінак усіх узроўняў” [3].

У сваёй педагагічнай дзейнасці я імкнуся сродкамі прадмета вучыць дзяцей разважаць, выказваць свае ўражанні, самастойна знаходзіць лінгвістычную інфармацыю, складаць выказванні, адстойваць сваю думку, быць камунікабельнымі.

 **1.3. Мэта вопыту** – стварэнне ўмоў для фарміравання камунікатыўнай кампетэнцыі навучэнцаў на ўроках беларускай мовы ў 7 – 9 класах праз выкарыстанне тэкстаў розных тыпаў, стыляў і жанраў у залежнасці ад мэты, умоў зносін.

 **1.4. Задачы вопыту:**

* выявіць узровень развіцця камунікатыўнай кампетэнцыі навучэнцаў;
* распрацаваць і прадставіць практычны матэрыял па тэме, які дазволіць навучэнцам авалодаць асноўнымі відамі маўленчай дзейнасці;
* прааналізаваць эфектыўнасць выкарыстання тэкстаў на ўроках беларускай мовы для фарміравання камунікатыўнай кампетэнцыі навучэнцаў.

**1.5. Працягласць работы над вопытам** складаецца з наступных этапаў:

1. Пачатковы этап – знаходжанне праблемы, вывучэнне літаратуры, складанне плана работы (2016/2017 навучальны год);

2. Этап практычнай рэалізацыі вопыту – апрабацыя атрыманага вопыту ў педагагічнай практыцы (2017/2018 навучальны год);

3. Этап абагульнення вопыту – удасканаленне педагагічнай дзейнасці, распаўсюджванне вопыту работы (2018/2019 навучальны год).

**2. Апісанне тэхналогіі вопыту**

**2.1. Вядучая ідэя вопыту**

Выкарыстанне тэкстаў розных стыляў і тыпаў маўлення дазволіць забяспечыць развіццё камунікатыўнай кампетэнцыі навучэнцаў на ўроках беларускай мовы.

**2.2. Тэарэтычная база вопыту**

Камунікатыўна арыентаванае навучанне беларускай мове і літаратуры разглядалася С. В. Мартынкевіч, М. Г. Яленскім, І. М. Саматыя і інш. Аднак, праблема фарміравання камунікатыўных кампетэнцый застаецца актуальнай, бо камунікатыўныя ўменні займаюць асноўнае месца ў сукупнасці ўсіх уменняў асобы.

Для вызначэння сутнасці камунікатыўнай кампетэнцыі існуюць розныя меркаванні. Паводле С. В. Мартынкевіч, “гэта сістэма моўных, маўленчых, уласна камунікатыўных ведаў, уменняў і навыкаў, якія забяспечваюць гатоўнасць да свабоднага маўлення (стварэння выказвання) у працэсе камунікацыі” [1, с. 6].

У сваёй рабоце прытрымліваюся думкі, што сённяшні вучань павінен валодаць уменнем даказваць свой пункт гледжання, быць творчым, камунікабельным, рэалізоўваць атрыманыя навыкі ў дарослым жыцці. Таму пры навучанні беларускай мове засяроджваю ўвагу на рабоце з тэкстамі, якія даюць магчымасць арганізаваць рэальнае маўленчае асяроддзе, дапамагаюць уключыць вучняў ў актыўную маўленчую дзейнасць, спрыяюць стварэнню выказванняў на розныя тэмы ў працэсе суразмоўніцтва.

**2.3. Апісанне сутнасці вопыту**

Кожны настаўнік імкнецца зрабіць свае ўрокі цікавымі і карыснымі для вучняў. Не выключэнне і я. Яшчэ ў пачатку сваёй педагагічнай дзейнасці імкнулася зрабіць урокі беларускай мовы разнастайнымі. Хацелася, каб вучні адносіліся да беларускай мовы не толькі як да навучальнага прадмета, які патрэбна вывучаць у школе, але каб беларуская мова сапраўды стала роднай, неабходнай. Узнікае пытанне: як дабіцца, каб вучні, дзякуючы ўрокам, не толькі атрымлівалі веды, а паступова станавіліся носьбітамі мовы, і яна стала для іх сродкам зносін?

Вучні змогуць авалодаць маўленча-камунікатыўнымі ўменнямі толькі тады, калі ім будзе прапанавана камунікатыўная дзейнасць – цікавая, рознабаковая, творчая, кантралюемая.

Стварэнне сістэмы работы з тэкстам я пачала з вывучэння ўзроўню развіцця камунікатыўных кампетэнцый навучэнцаў. Для гэтага мною былі распрацаваны крытэрыі сфарміраванасці камунікатыўных кампетэнцый (Дадатак 1).

З дапамогай гэтых крытэрыяў я вызначыла, як вучні ўмеюць ствараць вусныя і пісьмовыя выказванні на розныя тэмы, уключаюцца ў дыялагічнае маўленне, звяртаюцца да асабістага вопыту, актывізуюць сваю творчую дзейнасць.

Паколькі ўрок з’яўляецца асновай зместу дзейнасці настаўніка, прапаную сістэму работы па фарміраванні камунікатыўных кампетэнцый вучняў праз выкарыстанне тэкстаў розных стыляў і тыпаў маўлення.

 *Табліца*

|  |  |  |
| --- | --- | --- |
| Складнікі камунікатыўнай кампетэнцыі | Метады | Прыёмы |
| Моўны кампаненткамунікатыўнай кампетэнцыі | метад кагнітыўнай камунікацыі; | трансфармацыя |
| даследчы метад; | назіранне;параўнанне;абагульненне;вывад |
| метад працы з маўленчымі ўзорамі; | аналіз гатовага тэксту (назіранне, групоўка моўных адзінак), сродкаў мовы |
| метад вучэбных пазнавальных задач | праца з прэцэндэнтнымі тэкстамі |
| Маўленчы кампаненткамунікатыўнай кампетэнцыі | аналітычнае і сінтэтычнае чытанне ў комплексе з рашэннем лінгвакультуралагічных задач | аналіз і творчая перапрацоўка зместу тэксту |
| метад выказванняў на аснове маўленчых стымулаў | пераклад-пераказ;моўная перапрацоўка тэксту |
| метад камунікатыўна-крэатыўных практыкаванняў | сітуацыйныя заданні; пісьмовая праца ў пэўным жанры |
| Уласна камунікатыўны кампаненткамунікатыўнай кампетэнцыі | метад сацыяльна-ролевай гульні | крэатыўны дыялог;выкарыстанне клішаваных фраз |
| кампазіцыйнае выказванне “Жывое слова” | пабудова выказванняў пэўных жанраў (аб’ява, віншаванне, парада, спачуванне, падзяка) |
| метад мадэлявання тэксту | “Словы ў падарунак” |

Я прадстаўлю менавіта тыя, якія выкарыстоўваю ў сваёй педагагічнай дзейнасці.

**Развіццё ведаў і ўменняў моўнага кампанента**

Развіццё моўнага кампанента адбываецца ў працэсе вучэбнай камунікацыі, якая дае магчымасць вучням засвоіць правілы функцыянавання моўных сродкаў у маўленні, усвядоміць іх значэнне для камунікацыі.

Метад **працы з маўленчымі ўзорамі** ўяўляе аналіз гатовага тэксту, сродкаў мовы. Пры дапамозе дадзенага метаду на ўроку беларускай мовы ў 7 класе па тэме “Дзеепрыметнік як асобая форма дзеяслова” падводжу вучняў да моўнага матэрыялу, які ілюструе тэму ўрока, і такім чынам накіроўваю да пошуку дзеепрыметнікаў у тэксце. Назіранне, аналіз, групоўка моўных адзінак дазваляюць зрабіць вывад аб адрозненні дзеепрыметнікаў ад дзеясловаў і прыметнікаў.

Пры дапамозе прыёму **трансфармацыі** формы тэксту пры вывучэнні тэмы “Словазлучэнне як сінтаксічная адзінка” (8 клас) прапаную вучням паслухаць верш А. Дзеружынскага “Як абедаў непаседа” (Дадатак 2), вызначыць і запомніць апорныя словазлучэнні**.**

Вучні называюць апорныя словазлучэнні, разглядаюць іх будову, адказваюць на пытанні па змесце верша. Потым трансфармуюць вершаваны тэкст у празаічны.

Дадзены прыём садзейнічае як вывучэнню лінгвістычных звестак, так і працы па развіцці камунікатыўнай кампетэнцыі вучняў.

**Праца з прэцэндэнтнымі тэкстамі** на ўроках беларускай мовы дае магчымасць звярнуцца да тэкстаў, якія адлюстроўваюць жыццёвую мудрасць беларусаў. Прэцэдэнтныя тэксты сведчаць пра маўленчую культуру чалавека, багацце яго слоўнікавага запасу. На сваіх уроках я выкарыстоўваю цытаты з твораў беларускіх паэтаў; выслоўі (афарызмы, прыказкі); творы вуснай народнай творчасці (жарты, загадкі).

Звяртаючыся да прэцэдэнтных тэкстаў, раскрываю іх пазнавальнае і выхаваўчае значэнне, багацце моўных сродкаў. Пры арганізацыі работы па тэме “Абагульнена-асабовыя сказы” (8 клас) шырока выкарыстоўваю прэцэндэнтныя выказванні на розных этапах урока. Напрыклад, пры замацаванні матэрыялу раздаю вучням карткі, на якіх запісаны дыялогі. У дыялогах ёсць прыказкі, якія патрэбна знайсці і растлумачыць. Затым прапаную запісаць толькі тыя прыказкі, якія з’яўляюцца абагульнена-асабовымі сказамі, падкрэсліць у іх галоўны член сказа.

1. – Мама, хутчэй канчай прасаваць, пойдзем у грыбы, а то сцямнее.

– Спяшыць – людзей насмяшыць. Не глядзі, каб скора, а глядзі, каб добра. Яшчэ паспеем і грыбоў назбіраць.

2. – Бабулька, ты казала, што мы пойдзем гуляць!

– Пойдзем, унучка, але скажы, ці памыла ты посуд?

– Я потым памыю.

– Не. Адклад не ідзе на лад. Памый чысценька посуд, а тады і пойдзем.

Такiм чынам, пастаянная праца з прыказкамі спрыяе правiльнаму ўжыванню іх школьнiкамi. Я лічу, што разумнае выкарыстанне прэцэндэнтных тэкстаў не толькі узбагачае мову вучняў, але і развівае іх творчыя здольнасці (Дадатак 3).

**Развіццё ведаў і ўменняў маўленчага кампанента**

Развіццё ведаў і ўменняў маўленчага кампанента азначае авалоданне ўсімі відамі маўленчай дзейнасці: чытанне, гаварэнне, пісьмо.

У працэсе **перакладу і моўнай перапрацоўкі тэксту** сродкамі другой мовы адбываецца засваенне карыснай для вучняў інфармацыі з тэксту. Яны вучацца знаходзіць патрэбныя факты, адрозніваць іх ад другарадных.

Прадэманструю дадзены прыём на прыкладзе працы з наступным тэкстам пры вывучэнні тэмы “Паняцце пра складаназалежны сказ” (9 клас) (Дадатак 4).

 Пасля чытання тэксту вучням прапаную вызначыць асноўную думку, а затым перакласці яго на беларускую мову. У тэксце перакладу знайсці складаназалежныя сказы і падкрэсліць у іх граматычныя асновы. Потым даю заданне пераказаць сябру парады, як працаваць са слоўнікам, з чаго пачынаць працу.

Дзякуючы гэтаму, адбываецца развіццё маўленчай мабільнасці вучняў, развіваецца кантроль за маўленчай дзейнасцю, удасканальваюцца інфармацыйныя ўменні.

Метад **камунікатыўна-крэатыўных практыкаванняў** з’яўляецца асновай для развіцця ўменняў пісьмовай камунікацыі, прадугледжвае выкарыстанне сітуацыйных заданняў і пісьмовую працу ў пэўным жанры.

Так, напрыклад, пры паўтарэнні тэмы “Тэкст, стылі і тыпы маўлення” ў 7 класе прапаную тэкст Зоські Верас “Амяла” (Дадатак 5). Спачатку вучні даказваюць, што гэта тэкст, вызначаюць стыль і тып маўлення, а затым самастойна робяць апісанне расліны, выкарыстоўваючы апорныя словазлучэнні: жоўта-зялёны кусцік, дзіўная раслінка, расце на дрэвах, галінкі дробныя, лісточкі цвёрдыя, ягады амялы, спеюць у кастрычніку, велічынёй з гарох, белыя кулькі, клейкі сок, прысмакі для амялушак, вырабляюць клей, служыць лякарствам, купляецца ў аптэцы.

Паколькі тэкст адыгрывае асаблівую ўвагу ў фарміраванні камунікатыўных кампетэнцый, таму ў працэсе дадзенай работы з тэкстам у мяне ёсць магчымасць паказаць вучням, як функцыяніруюць у тэксце словы, словазлучэнні і сказы.

**Развіццё ведаў і ўменняў уласна камунікатыўнага кампанента**

Уласна камунікатыўны кампанент складаецца з ведаў і ўменняў, паводле якіх будуюцца правілы і ўзоры паводзін з іншымі людзьмі ў працэсе камунікацыі.

На ўроках беларускай мовы з мэтай развіцця ўласна камунікатыўных ведаў і ўменняў ствараю такое асяроддзе, якое рыхтуе вучняў да самарэалізацыі, заахвочвае да выказванняў на розныя тэмы.

Пры вывучэнні тэмы “Дыялог, яго афармленне на пісьме” (9 клас) карыстаюся прыёмам **клішаваных фраз**, які дазваляе выкарыстоўваць гатовыя фразы, тыповыя для пэўнай маўленчай сітуацыі. Для гэтага прапаную вучням сітуацыю, вызначаю мэту і форму камунікацыі. Напрыклад, уявіце сябе карэспандэнтам газеты, які атрымаў заданне падрыхтаваць нататку на тэму “Прафесіі маёй вёскі”. Паразмаўляйце з суседам па парце, пра якую прафесію будзеце расказваць. Падумайце, хто будзе карэспандэнтам, а хто – прадстаўніком прафесіі. Падрыхтуйце пытанні і адказы на іх, затым разыграйце сітуацыю ў форме дыялога і аформіце яго ў выглядзе нататкі ў газету.

Да размовы патрэбна падрыхтавацца, успомніць выразы, неабходныя пры знаёмстве з чалавекам: дазвольце пазнаёміцца, вельмі прыемна, цікава даведацца пра…, захапляюся вашай прафесіяй і інш., лексіку, якой карыстаюцца людзі гэтай прафесіі.

Складанне тэкстаў з дыялогамі дазваляе вучням рэалізаваць творчыя здольнасці, развіваць камунікатыўны патэнцыял, дапамагае фарміраванню ўменняў інтанавання сказаў у адпаведнасці з мэтай выказвання.

Пры дапамозе метаду **кампазіцыйнага выказвання “Жывое слова”**

прапаную вучням пабудаваць выказванне пэўнага жанру (аб’ява, віншаванне, падзяка, парада і інш.) для ўяўнага адрасата.

Напрыклад, пры вывучэнні складаных сказаў у 9 класе выкарыстоўваю лексічныя тэмы: “Свята вёскі”, “Цукеркавы фэст”, “Гліняны звон”. Практыкую стварэнне тэкстаў у розных сітуацыях: падрыхтаваць аб’яву свята, прыдумаць прывітальнае слова аднавяскоўцам, выказаць словы падзякі.

Дадзены метад садзейнічае ўдасканеленню камунікатыўных якасцей маўлення: правільнасці, выразнасці, дакладнасці, а таксама спрыяе развіццю маўленчай мабільнасці.

Пры вывучэнні тэмы “Сказы з аднароднымі членамі” (8 клас) карыстаюся метадам **мадэлявання тэксту “Словы ў падарунак”.** Прыкладам можа служыць наступнае заданне: прапаную вучням прыдумаць словы, якія б яны падарылі свайму сябру на дзень нараджэння. Вучні разыгрываюць сітуацыю віншавання з суседам па парце і абменьваюцца незвычайнымі падарункамі, ужываючы сказы з аднароднымі членамі. Затым пісьмова афармляюць віншаванне, якое адрасуюць камусьці ў якасці падарунка.

Такім чынам, у працэсе працы развіваецца культура суразмоўніцтва, адбываецца выхаванне ўважлівага стаўлення і павагі да іншых людзей, замацоўваюцца правілы этыкету.

Прымяненне вышэйназваных метадаў і прыёмаў дапамагае навучэнцам выказваць свае думкі як у вуснай, так і ў пісьмовай форме, развівае аналітычныя і творчыя здольнасці, садзейнічае фарміраванню інтэлектуальнай, адоранай асобы, здольнай да існавання і маўлення у любым культурным асяроддзі.

**2.4. Выніковасць і эфектыўнасць вопыту**

Апісаныя мною метады і прыёмы фарміравання камунікатыўнай кампетэнцыі паспрыялі павышэнню культуры маўлення вучняў, развіццю ўмення арыентавацца ў маўленчай сітуацыі, якасна ўспрымаць і апрацоўваць інфармацыю, будаваць вусныя і пісьмовыя выказванні розных тыпаў, стыляў і жанраў у залежнасці ад мэты, умоў зносін (Дадатак 6).

Эфектыўнасць маёй дзейнасці пацверджана станоўчымі зменамі ва ўменні навучэнцаў аргументаваць свой пункт погляду, абмяркоўваць, абагульняць сказанае, удзельнічаць у дыялогу, а таксама іх стабільнымі дасягненнямі ў творчых і інтэлектуальных конкурсах, конкурсе работ “Юны даследчык”.

Распрацаваная сістэма работы дазволіла павялічыць паказчык навучанасці (Дадатак 7).

**3. Заключэнне. Перспектывы развіцця вопыту**

Такім чынам, назіраючы за сваімі вучнямі, я прыйшла да высновы, што праца з тэкстам на ўроках беларускай мовы – адзін з эфектыўных дапаможнікаў у вырашэнні пытання па фарміраванні камунікатыўнай кампетэнцыі. Варта адзначыць, што з дапамогай тэкстаў можна садзейнічаць як сацыяльнаму станаўленню вучняў, усебаковаму і гарманічнаму іх развіццю, так і выхаванню станоўчых маральных якасцей і далучэнню да агульначалавечых каштоўнасцей.

Прапанаваны вопыт будзе карысны як для пачынаючых, так і для вопытных педагогаў, якія зацікаўлены ў стварэнні сістэмы адбору і выкарыстання найбольш эфектыўных метадаў і прыёмаў для фарміравання ў навучэнцаў камунікатыўных кампетэнцый.

Вопыт публікаваўся ў часопісе “Беларуская мова і літаратура” – распрацоўка ўрока “Падагульненне вывучанага па раздзеле “Лексіка” (2017, №5), выступала на школьным метадычным аб’яднанні настаўнікаў-прадметнікаў, педагагічным савеце.

Распрацаваная сістэма работы па фарміраванні камунікатыўнай кампетэнцыі мае перспектыву развіцця. Буду і далей працягваць рэалізацыю дадзенага вопыту, імкнуцца да сістэматызацыі практычнага матэрыялу.

**Спіс выкарыстаных крыніц**

1. Белорусский язык и литература: как представить собственный педагогический опыт на квалификационном экзамене / сост.: И. В. Богачёва, И. В. Фёдоров. – Минск: Пачатковая школа, 2013. – 112 с.

 2. Лукашанец, А. А. Моўныя праблемы жыцця сучаснага беларускага грамадства / А. А. Лукашанец // Роднае слова. – 2008. – № 1. – С. 108 – 112.

3. Мартынкевіч, С. В. Развіццё камунікатыўнай кампетэнцыі школьнікаў пры вывучэнні беларускай мовы (5 – 6 класы) / С. В. Мартынкевіч // Мінск: Выд. цэнтр БДУ, 2010. – 102 с.

4. Малышка, І. Л. Развіццё камунікатыўных навыкаў вучняў на ўроках беларускай мовы / І. Л. Малышка [Электронны рэсурс]. – Рэжым доступу: <https://drive.google.com/file>. – Дата доступу: 06.11.2019.